text: রাজশাহী অফিস : রাজশাহীর গোদাগাড়ীতে পিতা-মাতার কবরের পাশে শায়িত হলেন সাবেক মন্ত্রী বিএনপির ভাইস চেয়ারম্যান ব্যারিস্টার আমিনুল হক। গতকাল মঙ্গলবার দুপুর ২টায় তানোর ডাকবাংলা মাঠে ও বিকেল ৫টায় গোদাগাড়ী কলেজ সংলগ্ন মাঠে ব্যরিস্টার আমিনুল হকের জানাযা শেষে ফাজিলপুর কবর স্থানে দাফন করা হয়।
  জানাযায় বিএনপির চেয়ারপার্সনের উপদেষ্টা ও রাজশাহী সিটি কর্পোরেশনের সাবেক মেয়র মিজানুর রহমান মিনু, কেন্দ্রীয় বিএনপির যুগ্ম-মহাসচিব ও সাবেক সংসদ সদস্য হারুন অর রশিদ, সাবেক সিটি মেয়র মোসাদ্দেক হোসেন বুলবুল, রাজশাহী-১ আসনের সংসদ সদস্য ও জেলা আওয়ামী লীগ সভাপতি ওমর ফারুক চৌধুরী, সাধারণ সম্পাদক আসাদুজ্জামান আসাদ, রাজশাহী জেলা পরিষদের চেয়ারম্যান মোহাম্মদ আলী সরকার, চাঁপাইনবাবগেঞ্জর সাবেক সংসদ সদস্য জামায়াত নেতা লতিফুর রহমান ও পৌর মেয়র নজরুল ইসলাম, রাজশাহী মহানগর বিএনপির সাধারণ সম্পাদক শফিকুল হক মিলন, উপজেলা বিএনপির সভাপতি আবদুস সালাম শাওয়াল, গোদাগাড়ী পৌরসভার সাবেক মেয়র আনোয়ারুল ইসলাম, উপজেলা পরিষদ চেয়ারম্যান ইসহাক আলী, নবনির্বাচিত উপজেলা চেয়ারম্যান জাহাঙ্গীর আলমসহ হাজার হাজার মানুষ অংশগ্রহণ করেন। জানাজার আগে দোয়া চেয়ে বক্তব্য দেন, ব্যারিস্টার আমিনুল হকের বড় ভাই ও পুলিশের সাবেক আইজিপি ড. এনামুল হক। উল্লেখ্য, গত রোববার ঢাকার ইউনাইটেড হাসপাতালে লাইফ সাপোর্টে থাকা অবস্থায় তিনি মৃত্যুবরণ করেন। বিএনপির ভাইস চেয়ারম্যান ব্যারিস্টার আমিনুল হক সুপ্রিম কোর্টের সিনিয়র আইনজীবী ছিলেন। তার মৃত্যুতে তার নির্বাচনী এলাকা গোদাগাড়ী-তানোরে শোকের ছায়া নেমে আসে।